**Minden eddiginél többen gyűjtik a szemetet a TeSzedd!-en**

*Fegyvernek, 2014. május 9***. – Ma reggel rekordszámú önkéntessel és minden eddiginél több szemétgyűjtési helyszínen megkezdődött a TeSzedd! országos szemétszedési akció. „Ez a munka a legjobb befektetés a jövőbe. Megmutatjuk, hogy évről évre egyre több embernek fontos, hogy megtisztítsa szűkebb-tágabb környezetét az eldobált, illegálisan lerakott szeméttől.” – mondta az esemény megnyitóján a Jász-Nagykun-Szolnok megyei Fegyverneken Fazekas Sándor vidékfejlesztési miniszter.**

Ma reggel megkezdődött a negyedik TeSzedd! – Önkéntesen a tiszta Magyarországért akció. A vidékfejlesztési miniszter emlékeztetett arra, hogy az országos szemétgyűjtési akcióra minden eddiginél többen, összesen több mint 120 ezren jelentkeztek, hogy az ország mintegy 1800 pontján bezsákolják a közterületeken felhalmozódott szemetet. A TeSzedd! idén három napon át, május 9-étől 11-éig tart. Az akció ebben az évben csatlakozik az Európai Bizottság EWWR LIFE+ programja keretében meghirdetett „Tisztítsuk meg Európát!” kezdeményezéshez. **Az együttműködésnek köszönhetően május 10-én 16 európai uniós és 5, a közösségen kívüli országában** tartanak egyszerre a TeSzedd!-hez hasonló szemétgyűjtési akciót.

Fazekas Sándor hangsúlyozta, hogy a tavalyihoz képest több mint 60 százalékkal nőtt az előzetesen regisztrált önkéntesek és a találkozási pontok száma is. A szervezők ennek megfelelően több eszközt készítettek elő a szemétszedéshez. Az előre bejelentett találkozási pontokon országosan 170 ezer TeSzedd!-logóval ellátott zsákot és 300 ezer pár gumikesztyűt osztanak szét az önkénteseknek.

A Fegyverneken létrehozott találkozási pontra 250 fő regisztrált előzetesen, még óvodás korúak is érkeztek az akcióra.

A Teszedd! célja, hogy összefogja azokat az embereket, akik tenni akarnak azért, hogy tisztább környezetben éljenek, hogy eltűnjenek az illegálisan lerakott, gazdátlan szemétkupacok. Az országos szemétgyűjtési akció hosszú távon azt szeretné elérni, hogy el se dobjuk a szemetet, és vegyük fel a harcot azokkal szemben, akik illegális szemétlerakókat hoznak létre.

A miniszter külön köszönetet mondott a Jász-Nagykun-Szolnok megyeieknek, akik lakosság számát tekintve kiugró arányban vesznek részt az akcióban. A megyében 8610 önkéntes jelentkezett 84 találkozási pontot hozva létre, ami Budapest és Pest megye után a legtöbb. Budapesten 214 találkozási pontra 17.136 önkéntes, Pest megyében 206 találkozási pontra 13.548 önkéntes jelentkezett.

Az elmúlt évek tapasztalatai és az előzetes regisztráció alapján összesen 180–200 ezer önkéntesre számítunk az idei TeSzedd!-en– mondta az Országos Hulladékgazdálkodási Ügynökség (OHÜ) ügyvezetője a megnyitón. Vámosi Oszkár hozzátette: jó esély van arra, hogy az önkéntesek túlszárnyalják a tavalyi eredményeket. Az elmúlt években 2-3000 tonna szemét gyűlt össze egy-egy akcióban és került biztonságos lerakókba, ez a mennyiség 50 villanymozdony súlyának felel meg.

A TeSzedd! keretében Fegyverneken labdarúgótornát, esszéíró versenyt és rajzpályázatot is hirdettek, így a résztvevő gyerekek és felnőttek egyaránt jól szórakoztak a munka után.

A Vidékfejlesztési Minisztériummal karöltve, a Közigazgatási és Igazságügyi Minisztérium, az Emberi Erőforrások Minisztériuma, valamint a Magyar Posta és az MTVA is hozzájárult az Országos Hulladékgazdálkodási Ügynökség által szervezett akció sikeréhez.

***További információ:***

OHÜ Országos Hulladékgazdálkodási Ügynökség Nonprofit Kft.

Kancsár Mónika

 70/777-1247

kancsar.monika@ohukft.hu